b'\n_START_ARTICLE_\nPerfect Match (rancangan permainan)\n_START_SECTION_\nFormat\n_START_PARAGRAPH_\nRancangan dimulakan dengan suara latar yang diikuti dengan kemasukan pengacara ke pentas. Dua puluh empat orang wanita bujang dibawa masuk dan berdiri di podium berlampu masing-masing yang bernombor dari 1 hingga 24. Lampu podium dinyalakan._NEWLINE_Seorang lelaki bujang akan masuk ke pentas dan memperkenalkan diri dengan menyatakan nama, umur dan tempat asal. Lelaki tersebut akan memilih secara rahsia seorang wanita idaman daripada 24 orang peserta wanita yang hadir dan memasukkan nombor podium wanita itu ke dalam alat kawalan jauh.\n_START_SECTION_\nPusingan pertama\n_START_PARAGRAPH_\nDalam masa singkat para wanita menilai pandangan pertama mereka terhadap peserta lelaki tersebut. Peserta-peserta wanita yang tidak berminat dengan peserta lelaki terbabit akan memadamkan lampu podium mereka manakala peserta-peserta wanita yang berminat akan membiarkan lampu podium mereka terus menyala.\n_START_SECTION_\nPusingan kedua\n_START_PARAGRAPH_\nKlip video ringkas yang memaparkan latarbelakang peserta lelaki terbabit akan dimainkan._NEWLINE_Selepas pusingan pertama, para peserta wanita yang tidak berminat pada peserta lelaki terbabit boleh memadamkan lampu podium masing-masing pada bila-bila masa.\n_START_SECTION_\nPusingan ketiga\n_START_PARAGRAPH_\nKlip video ringkas yang memaparkan pandangan rakan-rakan peserta lelaki terbabit akan dimainkan.\n_START_SECTION_\nPusingan keempat\n_START_PARAGRAPH_\nKlip video ringkas yang memaparkan sejarah percintaan peserta lelaki terbabit akan dimainkan.\n_START_SECTION_\nPusingan kelima\n_START_PARAGRAPH_\nPeserta lelaki terbabit diberi kuasa untuk memadamkan kesemua lampu podium kecuali dua sahaja yang ditinggalkan terus menyala. Peserta wanita yang mewakili lampu podium yang menyala akan berjalan ke hujung pentas untuk pusingan terakhir._NEWLINE_Nombor podium peserta wanita idaman lelaki terbabit akan dipaparkan. Sekiranya wanita itu bukan salah seorang daripada dua peserta akhir (kerana telah memadamkan lampu podiumnya), beliau akan berjalan ke hujung pentas untuk menyertai rakan-rakan pesertanya.\n_START_SECTION_\nPusingan keenam\n_START_PARAGRAPH_\nPeserta lelaki tersebut diberi peluang untuk memilih satu daripada senarai soalan tetap. Jawapan bertulis peserta wanita kepada soalan berkenaan akan dipaparkan._NEWLINE_Peserta lelaki diberi peluang untuk bertanya soalan terakhir kepada peserta wanita. Setelah mendengar jawapan peserta wanita, peserta lelaki terbabit perlu membuat keputusan untuk memilih salah seorang daripada peserta akhir terbabit.\n_START_SECTION_\nMaklumat lain\n_START_PARAGRAPH_\nPeserta lelaki dikira berjaya apabila mendapat seorang peserta wanita sebagai kekasih dan dikira gagal apabila kesemua lampu podium terpadam atau tiada peserta wanita yang mahu menjadi kekasihnya._NEWLINE_Peserta lelaki seramai lima orang akan dibawa masuk seorang demi seorang bagi setiap episod._NEWLINE_Setiap peserta wanita yang pergi mengikut peserta lelaki pilihannya akan meninggalkan podiumnya. Setiap podium yang dikosongkan dengan diisi serta-merta dengan peserta wanita yang baru.'